ЦIыхухэр зытегузэвыхь Iуэху хьэлъэхэм ящыщ зы
Наркотикхэр хабзэм къемызэгъыу зэрызэблагъэкIым щытепсэлъыхьащ КъБР-м Наркотикхэм япэщIэтынымкIэ и комиссэм и зэIущIэм. Ар иригъэкIуэкIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.
ЗэIущIэм кърихьэлIащ федеральнэ центрым и лIыкIуэ, властым законхэр къыдэзыгъэкI, гъэзэщIакIуэ и органхэм, хабзэхъумэ IэнатIэхэм я унафэщIхэр, муниципальнэ щIыналъэхэм я Iэтащхьэхэр.
Къэпсэлъахэм утыку кърахьащ хабзэм къемызэгъыу наркотикхэр зэрызэблагъэкIым пэщIэтынымкIэ уполномоченнэ органхэм 2018 гъэм зэфIагъэкIахэр.
— ЦIыхухэр зытегузэвыхь социальнэ Iуэху нэхъ хьэлъэхэм ящыщщ наркотикхэм ятхьэкъухэр куэд зэрыхъур, — жиIащ КIуэкIуэ Казбек.
2018 гъэм хабзэхъумэ органхэм зэфIагъэкIахэр щыхьэт тохъуэ наркотикхэм цIыхухэр емыгъэтхьэкъуным хуэгъэза лэжьыгъэм иджыри нэсу арэзы укъызэримыщIыр.
Псом хуэмыдэу къаруушхуэ ехьэлIэн хуейщ къэкIыгъэхэм къыхащIыкI наркотикхэр (ахэр нэгъабэ процент 59,5-рэ хъууэ щытащ) хабзэм къемызэгъыу зэрызэблагъэкIым пэщIэтыным икIи абы папщIэ и зэманым ягъэкъэбзэн хуейщ езыр-езыру къэкI щIэпыр зэрыт щIыпIэхэр. Апхуэдэ лэжьыгъэр зыхуэфащэ IуэхущIапIэхэм зэгъэуIуауэ зэрырамыгъэкIуэкIым къыхэкIыу а щхъухь лIэужьыгъуэр ди деж кIуэтэху нэхъыбэ щохъу.
Ди щIыналъэм и УнафэщIым къигъэуващ профилактикэ лэжьыгъэр щIэгъэхуэбжьэныр, наркотикхэр зэблэзыгъэкIхэм ебэнынымкIэ ведомствэхэр, щIыналъэхэр, жылагъуэ зэгухьэныгъэхэр зэрызэдэлажьэр ирагъэфIэкIуэныр.
Наркотикхэм япэщIэтынымкIэ комиссэм и зэIущIэм къыщыпсэлъащ КъБР-м Экономикэ, жылагъуэ шынагъуэншагъэмкIэ и советым и секретарым и къуэдзэ — КъБР-м Наркотикхэм япэщIэтынымкIэ и комиссэм и аппаратым и унафэщI Шевченкэ Ю. В., КъБР-м щыIэ МВД-м и унафэщIым и къуэдзэ Мамхэгъ Н. М., КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министр Къумыкъу I. М., КъБР-м узыншагъэр хъумэнымкIэ и министрым и къуэдзэ КхъуэIуфэ А. Ж., Май районым и щIыналъэ администрацэм и Iэтащхьэм и къалэнхэр зыгъэзащIэ Саенкэ Т. В. сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
